b"\n_START_ARTICLE_\nSciurus\n_START_SECTION_\nDistribuci\xc3\xb3\n_START_PARAGRAPH_\nLes diferents esp\xc3\xa8cies d'esquirols viuen principalment a les Am\xc3\xa8riques, on es troben en nombroses esp\xc3\xa8cie. Fora de les Am\xc3\xa8riques, nom\xc3\xa9s es produeixen tres esp\xc3\xa8cies: l'esquirol com\xc3\xba, que t\xc3\xa9 una \xc3\xa0mplia distribuci\xc3\xb3 a gaireb\xc3\xa9 tota Europa i gran part del continent asi\xc3\xa0tic, l'esquirol persa, que viu a parts del sud d'Europa, al Caucas i l'Orient Pr\xc3\xb2xim, i l'esquirol del Jap\xc3\xb3, restringit exclusivament al Jap\xc3\xb3. Malgrat ser molt freq\xc3\xbcent a moltes parts del m\xc3\xb3n, no hi viu de forma natural al sud-est asi\xc3\xa0tic, a l'\xc3\x80frica ni a Oceania. _NEWLINE_L'esquirol gris, originari dels Estats Units i el Canad\xc3\xa0, ha estat introdu\xc3\xaft deliberadament a altres parts del m\xc3\xb3n. A Europa, es va introduir al Regne Unit, Irlanda i It\xc3\xa0lia, on ha despla\xc3\xa7at, sobretot a la Gran Bretanya, als esquirols natius. A m\xc3\xa9s, l'esp\xc3\xa8cie es va establir a Sud-\xc3\xa0frica, encara que nom\xc3\xa9s a la regi\xc3\xb3 de Ciutat del Cap, per la manca d'h\xc3\xa0bitats forestals adients. Aquesta esp\xc3\xa8cie es troba dins la llista de les 100 esp\xc3\xa8cies invasores m\xc3\xa9s nocives d'Europa.\n_START_SECTION_\nEtimologia\n_START_PARAGRAPH_\nEl nom Sciurus, prov\xc3\xa9 de la uni\xc3\xb3 de les paraules gregues skia, que vol dir ombra, i oura, que vol dir cua. El nom es podria haver originat a causa de la costum dels esquirols de seure a l'ombra de la seva gran cua peluda.\n_START_SECTION_\nEcologia\n_START_PARAGRAPH_\nTotes les esp\xc3\xa8cies d'esquirol s\xc3\xb3n predominantment di\xc3\xbcrnes i s'alimenten b\xc3\xa0sicament de fruits secs i altres llavors, fruites i altres parts de plantes, i m\xc3\xa9s rarament de forma oportunista d'aliments carnosos com insectes, ous i pollets i d'altres animals petits. Com animals arboris que s\xc3\xb3n, s\xc3\xb3n molt bons escaladors i la major part de les esp\xc3\xa8cies passen la major part del temps als arbres i nom\xc3\xa9s ocasionalment baixen a terra per alimentar-se. Solen construir els seus nius amb forma d'esfera feta de branquetes i fulles en forats d'arbres o forquilles de branques. _NEWLINE_Els depredadors dels esquirol s\xc3\xb3n principalment les aus de presa i depredadors com els must\xc3\xa8lids i els gats, especialment a Sud-am\xc3\xa8rica, i les serps. Aquestes esp\xc3\xa8cies d'esquirol tenen una esperan\xc3\xa7a de vida de fins a dotze anys."